ขอให้ประชาชนติดตามสภาพอากาศอย่างต่อเนื่อง ช่วง 2-3 วันนี้ หลายพื้นที่ยังคงได้รับอิทธิพลจากพายุฤดูร้อน
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยว่า มวลอากาศเย็นจากประเทศจีนยังคงปกคลุมประเทศไทยตอนบนและทะเลตีนใต้ ประกอบกับมีคลื่นกระแสลมตะวันตกพาดผ่านภาคเหนือและภาคตะวันออกเฉียงเหนือ ขณะเดียวกันลมใต้และลมตะวันออกเฉียงใต้พัดนำความชื้นจากทะเลเข้ามาปกคลุม ทำให้ลักษณะอากาศของประเทศไทยแปรปรวนจนเกิดเป็นพายุฤดูร้อนตั้งแต่วันที่3 เมษายนที่ผ่านมา โดยในวันนี้ (5 เม.ย.64) - 7 เมษายน 2564 ภาคเหนือ ภาคตะวันออกเฉียงเหนือและภาคกลาง ยังคงมีฝนฟ้าคะนอง ลมกระโชกแรงและลูกเห็บตกบางแห่ง สูงสุดร้อยละ 60 ของพื้นที่ ขณะที่ ภาคตะวันออก มีฝนฟ้าคะนอง ลมกระโชกแรงและฝนตกหนักบางแห่งร้อยละ 40 ของพื้นที่ ส่วนภาคใต้ มีฝนฟ้าคะนองและฝนตกหนักบางแห่งร้อยละ 40-60 ของพื้นที่ ขอให้ประชาชนติดตามสภาพอากาศอย่างต่อเนื่องและเฝ้าระวังอันตรายจากพายุฤดูร้อน ซึ่งหลังจากวันที่ 7 เมษายนเป็นต้นไป ลักษณะอากาศแปรปรวนดังกล่าวจะเริ่มดีขึ้น ประชาชนสามารถติดตามสภาพอากาศจากกรมอุตุนิยมวิทยาที่เว็บไซต์ www.tmd.go.th